Broj: 711-I-157-P-49-20/21-05-12

Zagreb, 11. prosinca 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15., i 98/19., u daljnjem tekstu: ZSSI), **u predmetu dužnosnika Borisa Vujčića, guvernera Hrvatske narodne banke (dalje u tekstu: HNB), dužnosnice Sandre Švaljek, zamjenice guvernera HNB-a, dužnosnice Ivane Jakir-Bajo, viceguvernerke HNB-a, dužnosnika Michaela Faulenda, viceguvernera HNB-a, dužnosnika Bojana Frasa, viceguvernera HNB-a, dužnosnice Martine Drvar, viceguvernerke HNB-a, dužnosnika Slavka Tešije, viceguvernera HNB-a i dužnosnika Romana Šubića, viceguvernera HNB-a,** na 107. sjednici održanoj 11. prosinca 2020. donosi sljedeću:

**ODLUKU**

**Postupak za odlučivanje o sukobu interesa protiv dužnosnika Borisa Vujčića, guvernera HNB-a, dužnosnice Sandre Švaljek, zamjenice guvernera HNB-a, dužnosnice Ivane Jakir-Bajo, viceguvernerke HNB-a, dužnosnika Michaela Faulenda, viceguvernera HNB-a, dužnosnika Bojana Frasa, viceguvernera HNB-a, dužnosnice Martine Drvar, viceguvernerke HNB-a, dužnosnika Slavka Tešije, viceguvernera HNB-a i dužnosnika Romana Šubića, viceguvernera HNB-a, neće se pokrenuti, s obzirom** **da iz okolnosti donošenja akta kojim bi se uređivalo pitanje prodaje kredita fizičkih i pravnih osoba stranim agencijama ne proizlazi da je u postupanju navedenih dužnosnika došlo do moguće povrede odredbi ZSSI-a.**

Obrazloženje

Povjerenstvo je 14. veljače 2020. povodom anonimne prijave mogućeg sukoba interesa koja je zaprimljena u knjizi ulazne pošte Povjerenstva pod brojem: 711-U-819-P-49/20-01-5, otvorilo predmet protiv dužnosnika Borisa Vujčića, guvernera HNB-a, dužnosnice Sandre Švaljek, zamjenice guvernera HNB-a, dužnosnice Ivane Jakir-Bajo, viceguvernerke HNB-a, dužnosnika Michaela Faulenda, viceguvernera HNB-a, dužnosnika Bojana Frasa, viceguvernera HNB-a, dužnosnice Martine Drvar, viceguvernerke HNB-a, dužnosnika Slavka Tešije, viceguvernera HNB-a i dužnosnika Romana Šubića, viceguvernera HNB-a, koji se vodi pod brojem P-49/20.

U prijavi se u bitnom navodi kako se vodstvo HNB-a prijavljuje zbog donošenja Pravilnika o prodaji spornih i nenaplativih kredita fizičkih i pravnih osoba korisnika kredita kod hrvatskih banaka stranim agencijama koje posluju u RH, a bave se naplatom spornih i nenaplativih potraživanja, a nijedna nema sjedište u RH, bez obavijesti dužnicima o prodaji, te je donošenjem takvog Pravilnika agencijama i bankama, kao i vodstvu HNB-a omogućila stjecanje nepripadne materijalne koristi.

Povjerenstvo je dopisom broj 711-I-970-P-49/20-02-12 6. srpnja od podnositelja putem elektroničke pošte zatražilo dopunu prijave na način da istu dopuni konkretnijim navodima o mogućem sukobu interesa navedenih dužnosnika, no dopunu prijave do dana donošenja ove odluke nije dobilo.

Uvidom u Registar dužnosnika utvrđeno je da dužnosnik Boris Vujčić dužnost guvernera HNB-a obnaša u svom drugom mandatu, od 13. srpnja 2018., dužnosnica Sandra Švaljek dužnost zamjenice guvernera obnaša od 18. srpnja 2018., dužnosnica Ivana Jakir-Bajo dužnost viceguvernera obnaša od 1. srpnja 2020., dužnosnici Michael Faulend i Bojan Fras dužnost viceguvernera obnašaju od 12. srpnja 2019., dužnosnica Martina Drvar dužnost viceguvernera obnaša od 1. listopada 2018., a dužnosnici Slavko Tešija i Roman Šubić dužnost viceguvernera obnašaju od 18. srpnja 2018.

Člankom 3. stavkom 1. točkom 13. ZSSI-a propisano da su guverner, zamjenik guvernera i viceguverner Hrvatske narodne banke dužnosnici u smislu navedenog Zakona, stoga su navedeni dužnosnici povodom obnašanja navedenih dužnosti obvezni postupati sukladno odredbama tog Zakona.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Povjerenstvo je u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a u predmetnu prikupilo relevantne podatke.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

Na traženje Povjerenstva HNB se dopisom broj 711-U-4000-P-49/20-04-5 očitovala kako je HNB je na temelju članka 150. stavka 7. Zakona o kreditnim institucijama („Narodne novine“, br. 159/13., 19/15., 102/15., 15/18., 70/19., 47/20., dalje u tekstu: ZKI) donijela Odluku o kupoprodaji plasmana kreditnih institucija („Narodne novine“, br. 127/2014., 24/2018.) kojom se općenito uređuju uvjeti pod kojima je kreditnim institucijama dopušteno prodavati kredite (plasmane) novim vjerovnicima, koji mogu biti i agencije za naplatu potraživanja.

Jedan od osnovnih uvjeta dopuštenosti kupoprodaje plasmana kreditne institucije je gospodarska svrhovitost takve kupoprodaje. Slijedom navedenog, kreditna institucija najčešće prodaje svoje plasmane drugoj osobi (primjerice agenciji za naplatu potraživanja) upravo zato što te plasmane, kao svoje potraživanje prema dužniku, nije uspjela uredno naplaćivati od dužnika slijedom čega je, radi adekvatnog upravljanja kreditnim rizikom, utvrdila gospodarsku svrhovitost prodaje plasmana drugoj osobi.

Na kraju ističe da je objavljen Prijedlog Direktive Europskog parlamenta i Vijeća o pružateljima usluge servisiranja kredita, kupcima kredita i naplati kolaterala kojom se na razini EU standardizira regulatorni režim (definicije, odobrenje za rad, nadzor, pravila poslovanja, prekogranično pružanje usluge servisiranja kredita) za pružatelje usluge servisiranja kredita i kupce kredita. Nakon što direktiva bude donesena, Republika Hrvatska će ju morati implementirati u svoje propise, što će potencijalno utjecati i na sadržaj prethodno spomenutih propisa koji uređuju kupoprodaju plasmana kreditnih institucija.

Člankom 150. stavkom 7. ZKI-a propisano je da HNB može donijeti podzakonski propis kojim pobliže uređuje, između ostalog, i uvjete za kupoprodaju plasmana i vraćanje plasmana u bilancu prodavatelja.

Povjerenstvo iz prikupljene dokumentacije i okolnosti navedenih u prijavi vezano za okolnost donošenja Odluke o kupoprodaji plasmana kreditnih institucija ili kojeg drugog akta kojim bi se uređivalo pitanje prodaje kredita fizičkih i pravnih osoba stranim agencijama, nije steklo saznanja iz kojih bi proizlazilo da je u postupanju svih navedenih dužnosnika došlo do moguće povrede odredbi ZSSI-a, Pritom Povjerenstvo naglašava kako je prijava sukoba interesa anonimna i nekonkretizirana slijedom čega nije bilo moguće detaljnije ispitati navode iz prijave u odnosu na način na koji bi HNB stekao imovinsku korist donošenjem akta kojim bi se uređivalo pitanje prodaje kredita fizičkih i pravnih osoba stranim agencijama, niti u odnosu na mogućnost stavljanja privatnog interesa iznad javnog bilo kojeg od dužnosnika u odnosu na koje je ovaj predmet otvoren.

Slijedom navedenog, Povjerenstvo nije steklo saznanja iz kojih bi proizlazilo da je u postupanju svih dužnosnika došlo do moguće povrede odredbi ZSSI-a te je donesena je odluka kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Boris Vujčić, elektoničkom dostavom
2. Dužnosnica Sandra Švaljek, elektoničkom dostavom
3. Dužnosnica Ivana Jakir-Bajo, elektoničkom dostavom
4. Dužnosnik Michael Faulend, osobnom dostavom
5. Dužnosnik Bojan Fras, osobnom dostavom
6. Dužnosnica Martina Drvar, elektoničkom dostavom
7. Dužnosnik Slavko Tešija, elektoničkom dostavom
8. Dužnosnik Roman Šubić, elektoničkom dostavom
9. Podnositelj prijave, putem dostavljene e-mail adrese
10. Objava na internetskoj stranici Povjerenstva
11. Pismohrana